b'\n_START_ARTICLE_\nPablo Neruda\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nNeruda syntyi rautatiety\xc3\xb6l\xc3\xa4isen ja opettajan perheeseen. H\xc3\xa4n muutti vuonna 1921 Chilen p\xc3\xa4\xc3\xa4kaupunkiin Santiagoon opiskelemaan yliopistossa ranskan kielen opettajaksi. H\xc3\xa4n kuitenkin keskeytti opinnot pian ja keskittyi ensisijaisesti t\xc3\xa4rkeimp\xc3\xa4\xc3\xa4n harrastukseensa, runoihin. Nerudan esikoiskokoelma Crepusculario ilmestyi 1923 ja vuotta my\xc3\xb6hemmin Veinte poemas de amor y una canci\xc3\xb3n desesperada, josta oli tuleva h\xc3\xa4nen tunnetuin teoksensa. Molemmat kokoelmat saivat hyvi\xc3\xa4 arvosteluja. Kirjailijanimens\xc3\xa4 h\xc3\xa4n otti t\xc5\xa1ekkil\xc3\xa4isen runoilijan Jan Nerudan mukaan. Vuosina 1927\xe2\x80\x931935 Neruda p\xc3\xa4\xc3\xa4si maineensa ansiosta kunniakonsuliksi useisiin maihin ja asui muun muassa Burmassa, Colombossa, Buenos Airesissa ja Barcelonassa. T\xc3\xa4m\xc3\xa4 aikana h\xc3\xa4n kirjoitti muun muassa surrealistisia runoja._NEWLINE_Espanjan sis\xc3\xa4llissota ja Nerudan yst\xc3\xa4v\xc3\xa4n Garc\xc3\xada Lorcan murha saivat Nerudan l\xc3\xa4hestym\xc3\xa4\xc3\xa4n poliittisesti ensin tasavaltalaisia ja sitten kommunistisia liikkeit\xc3\xa4. Toimittuaan erilaisissa konsulinteht\xc3\xa4viss\xc3\xa4 muun muassa Ranskassa ja Meksikossa Neruda palasi 1943 Chileen, ja h\xc3\xa4net valittiin 1945 kommunistipuolueesta Chilen senaattiin. Vuonna 1947 Neruda joutui presidentti Gonz\xc3\xa1lez Videlan ep\xc3\xa4suosioon ja piileskeli maan alla, kunnes p\xc3\xa4\xc3\xa4si 1949 pakenemaan Chilest\xc3\xa4. Eletty\xc3\xa4\xc3\xa4n useissa Euroopan maissa ja Neuvostoliitossa h\xc3\xa4n palasi Chileen 1952, ja h\xc3\xa4n eli lopun el\xc3\xa4m\xc3\xa4\xc3\xa4ns\xc3\xa4 Chiless\xc3\xa4 vauraana ja arvostettuna. H\xc3\xa4nelle my\xc3\xb6nnettiin 1953 Stalin-palkinto. Palattuaan Chileen Neruda osallistui muun muassa Salvador Allenden vaality\xc3\xb6h\xc3\xb6n. T\xc3\xa4m\xc3\xa4n aikakauden julkaisuista suuri osa on poliittista._NEWLINE_Neruda sai 1971 Nobelin kirjallisuuspalkinnon. Ennen Nerudaa Nobelin kirjallisuuspalkinto oli my\xc3\xb6nnetty viidelle espanjankieliselle ja kahdelle latinalaisamerikkalaiselle kirjailijalle.\n_START_SECTION_\nKuolema\n_START_PARAGRAPH_\nVirallisten tietojen mukaan Neruda kuoli eturauhassy\xc3\xb6p\xc3\xa4\xc3\xa4n 23. syyskuuta 1973 , sairaalassa Santiagossa vain pari viikkoa vastustamansa Chilen sotilasvallankaappauksen j\xc3\xa4lkeen. Neruda oli suunnitellut pakoa Meksikoon, jossa h\xc3\xa4n olisi johtanut vastarintaa\xc2\xa0Pinochetin hallinnon kaatamiselle._NEWLINE_My\xc3\xb6hemmin useat henkil\xc3\xb6t, muun muassa Nerudan entinen autonkuljettaja, ovat kuitenkin v\xc3\xa4itt\xc3\xa4neet, ett\xc3\xa4 todellisuudessa Neruda murhattiin. Niinp\xc3\xa4 huhtikuussa 2013 h\xc3\xa4nen j\xc3\xa4\xc3\xa4nteens\xc3\xa4 kaivettiin yl\xc3\xb6s haudasta kuolinsyyn selvitt\xc3\xa4mist\xc3\xa4 varten. Tutkimus suoritettiin Pohjois-Carolinan yliopistossa Yhdysvalloissa, ja siin\xc3\xa4 tarkistettiin, l\xc3\xb6ytyyk\xc3\xb6 Nerudan j\xc3\xa4\xc3\xa4nteist\xc3\xa4 viitteit\xc3\xa4 myrkytyksest\xc3\xa4. Viitteit\xc3\xa4 myrkytyksest\xc3\xa4 ei l\xc3\xb6ytynyt. _NEWLINE_Kansainv\xc3\xa4linen oikeusl\xc3\xa4\xc3\xa4ketieteilij\xc3\xb6iden asiantuntijaryhm\xc3\xa4\xc2\xa0ilmoitti vuonna 2017 uusista tutkimuksista, joiden mukaan Neruda ei kuollut eturauhassy\xc3\xb6p\xc3\xa4\xc3\xa4n. Ruumiista l\xc3\xb6ydettiin tuntematonta bakteeria, jonka alkuper\xc3\xa4\xc3\xa4 tutkitaan. Tutkijat eiv\xc3\xa4t toistaiseksi pysty m\xc3\xa4\xc3\xa4rittelem\xc3\xa4\xc3\xa4n murhattiinko Neruda. Neruda kuoli santiagolaisessa sairaalassa, jossa kuoli my\xc3\xb6s entinen presidentti Eduardo Frei, mik\xc3\xa4 osaltaan vaikutti ep\xc3\xa4ilyksiin murhasta.'